Varsinais-Suomen Ely-keskus pitää yhä todennäköisempänä, että Kokemäenjoen suutarikuolemat ovat nikkelipäästön seurausta.

Tänään Åbo Akademin kalapatologian laitokselta valmistuneista tutkimustuloksista ei löytynyt viitteitä esimerksi sairauksista tai loistartunnoista. Myöskään metallikertymät eivät olleet kaloissa normaalista poikkeavia. Aikaisemmin ely-keskus selvitti jo, ettei joen happitilanne ole ollut normaalista poikkeava.

Erikoisasiantuntija Harri Helmisen mukaan havainnot vahvistavat professori Mikko Nikinmaan arviota häiriöstä suutareiden ioniaineenvaihdunassa.

– Tässä jää enää jäljelle teollisuuspäästö ja professori Nikinmaan esiintuoma mekanismi nikkelin vaikutuksista suutareihin. Pidän tätä todennäköisimpänä syynä, Helminen kertoo.

Elyn selvitysten mukaan kuolleita suutareita on ollut yhteensä muutamia satoja. Helmisen mukaan tutkimuksia kuolemien syystä jatketaan edelleen.

– Meillä on vielä näytekaloja eri laboratorioissa määritettävänä. Varmennetaan tietysti tätä havaintoa, Helminen sanoo.

Simpukkakuolemat arvioitu oikein

Ely-keskuksen mukaan ennakkoarviot simpukkakuolemista ovat osoittautumassa oikean suuruisiksi. Esimerkiksi uhanalaisista Vuollejokisimpukoista tuhoutui arvioiden mukaan 10-20 prosenttia. Vähiten kärsi sysijokisimpukka ja eniten pikkujärvisimpukka. Soukkojokisimpukka ja vuollejokisimpukka näyttäisivät kärsineen päästöstä suunnilleen yhtä paljon.

Ely-keskus aikoo jatkaa sukellustutkimuksia Kokemäenjoella myös jatkossa.

– Saamme näin tarkennettua vielä arviota vahingoista, Helminen sanoo.